ananddey/assamese-wiki-corpus huggingface dataset:
হাৰ্হি মহাবিদ্যালয়

হাৰ্হি মহাবিদ্যালয় ১৯৯৬ চনত ঢকুৱাখনা মহকুমাৰ হাৰ্হি অঞ্চলত চাৰিকড়ীয়া নদীৰ কাষৰ এক প্ৰাকৃতিক পৰিৱেশৰ মাজত স্থাপিত হৈছিল। মহাবিদ্যালয়খনৰ বৰ্তমানৰ অধ্যক্ষ ড০ মানস জ্যোতি নেওগ। ঢকুৱাখনা চহৰৰ পৰা পূৱে ছয় কিল’মিটাৰ দূৰত্বত ধেমাজি জিলা আৰু লখিমপুৰ জিলাৰ সীমান্তত অৱস্থিত এই মহাবিদ্যালয়খনে সেই অঞ্চলৰ শিক্ষানুৰাগী ৰাইজৰ উচ্চ শিক্ষাৰ বাবে এক উপযুক্ত সমিধান হিচাপে থিয় দিছে।

ইতিহাস

মাত্ৰ কেইজনমান ছাত্ৰ আৰু শিক্ষকক লৈ আৰম্ভ হোৱা হাৰ্হি মহাবিদ্যালয়ে ২০০০ চনত অসম চৰকাৰৰ এন অ চি লাভ কৰে। ২০১০ চনত ডিব্ৰুগড় বিশ্ববিদ্যালয় ৰ স্থায়ী অন্তৰ্ভুক্তিকৰণ লাভ কৰাৰ পাছত বিশ্ববিদ্যালয় অনুদান আয়োগ (UGC)ৰ ২(এফ) আৰু ১২(বি) আঁচনিৰ অধীনত স্বীকৃতি লাভ কৰে। ২০১৩ চনৰ ১ জানুৱাৰীৰ পৰা কাৰ্যকৰী হোৱাকৈ অসম চৰকাৰৰ দ্বাৰা প্ৰাদেশীকৃত হয়।

ঠিকনা

হাৰ্হি মহাবিদ্যালয়
পোষ্ট অফিচ- গোবিন্দপুৰ ঢকুৱাখনা ৭৮৭০৫৫
জিলা-লখিমপুৰ

সুবিধা

মহাবিদ্যালয়খনত কলা শাখাৰ স্নাতক শ্ৰেণীৰ লগতে অসম উচ্চতৰ মাধ্যমিক শিক্ষা সংসদৰ অধীনত উচ্চতৰ মাধ্যমিক শ্ৰেণীৰ ব্যৱস্থা আছে। সৰ্বমুঠ ১২০০ ৰো অধিক ছাত্ৰ ছাত্ৰী আৰু শিক্ষকৰ সংখ্যা ৩৪ জন। তাৰোপৰি অসম উচ্চতৰ মাধ্যমিক শিক্ষা সংসদৰ মুকলি বিদ্যালয় ধাৰণাৰ অধীনত আৰু ডিব্ৰুগড় বিশ্ববিদ্যালয়ৰ দূৰ শিক্ষাৰ পাঠ্যক্ৰমৰ অধীনত মহাবিদ্যালয়খনত আন ২০০ ছাত্ৰ ছাত্ৰীৰ তথ্যও পোৱা যায়।

আবাস

মহাবিদ্যালয়খনত পৃথককৈ এটা ছাত্ৰাবাস আৰু ছাত্ৰীনিবাসৰ ব্যৱস্থা আছে। তাৰোপৰি মহাবিদ্যালয় চৌহদতে শিক্ষক তথা কৰ্মচাৰীৰ বাবে সুকীয়া আবাসৰ ব্যৱস্থাও উপলব্ধ।

গ্ৰন্থাগাৰ

স্বৰ্গীয় অম্বেশ্বৰ দত্ত বৰাৰ স্মৃতিত মহাবিদ্যালয়খনত এটি সুন্দৰ গ্ৰন্থাগাৰৰ ব্যৱস্থা আছে য’ত প্ৰায় ২৫০০০ ৰো অধিক গ্ৰন্থ উপলব্ধ। তাৰোপৰি প্ৰত্যেকটো বিভাগৰ নিজা নিজা বিভাগীয় পুথিভঁৰালৰ ব্যৱস্থাও আছে।

বহিঃ আৰু আভ্যন্তৰীণ ক্ৰীড়া

মহাবিদ্যালয়খনত সুকীয়াকৈ খেলপথাৰ তথা ইনডৰ ষ্টেডিয়ামৰ সুবিধা আছে।
এন এছ এছ
কম্পিউটাৰ আৰু ইণ্টাৰনেট
পৰীক্ষাগাৰ
কেণ্টিন ইত্যাদি

তথ্য সংগ্ৰহ

শ্ৰেণী:অসমৰ মহাবিদ্যালয়সমূহ
দ্বিবন বৰুৱা

দ্বিবন বৰুৱা অসমীয়া চলচ্চিত্ৰ জগতৰ এগৰাকী পুৰোধা ব্যক্তি আছিল। তেওঁ আছিল একাধাৰে এগৰাকী চলচ্চিত্ৰ প্ৰযোজক, পৰিচালক, সঙ্গীত পৰিচালক, কণ্ঠশিল্পী, অভিনেতা আৰু চিত্ৰনাট্যকাৰ। তেওঁ মুঠ ৭খন চলচ্চিত্ৰৰ পৰিচালক আছিল।

জন্ম আৰু পৰিয়াল

কামৰূপ জিলাৰ বিহদিয়া গাঁৱৰ চন্দ্ৰনাথ বৰুৱা গড়কাপ্তানি বিভাগৰ চাব ডিভিজনেল অফিচাৰ আছিল। তেখেতে একে জিলাৰ কৰৰা গাঁৱৰ জোনপ্ৰভাক বিয়া কৰাইছিল। চাকৰি সংক্ৰান্তত বিভিন্ন ঠাইত ঘূৰি পকি অৱশেষত গুৱাহাটীৰ লতাশিলত নিজাকৈ এটা ঘৰ নিৰ্মাণ কৰে। এই ঘৰটিতে চন্দ্ৰনাথ বৰুৱাৰ ঔৰষত আৰু জোনপ্ৰভাৰ গৰ্ভত বৰুৱাৰ জন্ম হৈছিল। বৰুৱা দম্পতীয়ে নজন পুত্ৰ সন্তান আৰু চাৰিজনী কন্যা সন্তানৰ জন্ম দিছিল। পুত্ৰ সন্তান কেইজন আছিল ক্ৰমে ব্ৰজেন বৰুৱা, দ্বৈতেন বৰুৱা, দ্বিজেন বৰুৱা, নিপ বৰুৱা, গিৰিণ বৰুৱা, ৰমেন বৰুৱা, নিৰেণ বৰুৱা আৰু দ্বিপেন বৰুৱা। কন্যা সন্তানকেইজনীৰ নাম আছিল পদ্মাৱতী দাস বৰুৱা, প্ৰতিভা বৰুৱা দাস, ৰম্ভা বৰুৱা আৰু বিভা বৰুৱা নভীছ। এই আটাইকেইজন ভাই-ভনীয়ে পিছলৈ কম-বেছি পৰিমাণে অসমীয়া চলচ্চিত্ৰৰ সৈতে জড়িত হৈ পৰিছিল।

অসমীয়া চলচ্চিত্ৰ জগতলৈ বিশেষ অৱদান আগবঢ়োৱা এই বৰুৱা পৰিয়ালত এক সাংস্কৃতিক পৰিবেশ বিৰাজ কৰিছিল। সন্ধিয়া আটাইকেইজন ভাই-ভনী চৰাঘৰৰ মজিয়াত বহে, যেন সঙ্গীতৰহে আসৰ। ঘৰখনত এটা পুৰণি হাৰমনিয়াম আছিল। সকলোৱে হাৰমনিয়ামত স্বৰ টানিবলৈ চেষ্টা কৰে। নিপ বৰুৱাই বাঁহী, দ্বিবন বৰুৱাই তবলা বজায়; ব্ৰজেন বৰুৱা আৰু ৰমেন বৰুৱাই গীত গায়। এটা শুৱলা কণ্ঠস্বৰৰ গৰাকী ব্ৰজেন বৰুৱাৰ মাতৃয়ে ভাত ৰান্ধোঁতে, বাচন ধোওঁতে, চোতাল সাৰোঁতে, তাঁত বওঁতে অনবৰত কিবা এটা গীত গুণগুণাই থাকে। পিছলৈ বৰুৱাই মাতৃৰ মুখত শুনা "ও প্ৰাণগোপাল পাতিলা মায়াৰে খেলা" শীৰ্ষত লোকগীতটো মুকুতা ছবিখনত অন্তৰ্ভুক্ত কৰে।
ছবিৰ নাম
বৰ্ষ
টোকা
যোগ বিয়োগ ১৯৭১
তৰামাই ১৯৭৫
মৰম ১৯৭৮
ৰজা হৰিশ্চন্দ্ৰ ১৯৮০
মন আৰু মৰম ১৯৮০
উত্তৰ শূন্য ১৯৮১
অজলা ককাই ১৯৮৯

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমৰ চলচ্চিত্ৰ পৰিচালক
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:অসমীয়া চলচ্চিত্ৰৰ সংগীত পৰিচালক
শ্ৰেণী:অসমীয়া অভিনেতা
শ্ৰেণী:জীৱিত ব্যক্তি
জয়া আখতাৰ

জয়া আখতাৰ (জন্ম: ১৪ অক্টোবৰ, ১৯৭২) এগৰাকী ভাৰতীয় চিনেমা পৰিচালক আৰু চিত্ৰনাট্যকাৰ। ২০০৯ চনত তেওঁ লাক বাই চাঞ্চ নামৰ ছবিখনৰ পৰিচালক হিচাপে আত্মপ্ৰকাশ কৰে। চলচ্চিত্ৰখনে সমালোচকৰ আদৰ লাভ কৰিবলৈ সক্ষম হয়। ২০১১ চনত তেওঁ সমালোচক তথা ব্যৱসায়িকভাৱে সফল জিন্দেগী না মিলেগী দোবাৰা শীৰ্ষক চলচ্চিত্ৰখন পৰিচালনা কৰে আৰু তাৰ বাবে শ্ৰেষ্ঠ পৰিচালকৰ ফিল্মফেয়াৰ বঁটা লাভ কৰিবলৈ সক্ষম হয়।

ব্যক্তিগত জীৱন

জয়া আখতাৰৰ জন্ম ১৯৭২ চনৰ ১৪ অক্টোবৰত, পিতৃ জাভেদ আখতাৰ আৰু মাতৃ হানী ইৰাণী। শ্বাবানা আজমী তেওঁৰ মাহীমাক। জয়া আখতাৰ ফাৰহান আখতাৰৰ ভগ্নী। মেনেকজী স্কুলত তেওঁ স্কুলীয়া শিক্ষা সাং কৰাৰ পিছত মুম্বাইৰ চেণ্ট জেভিয়াৰছ কলেজৰ পৰা কলা শাখাৰ স্নাতক ডিগ্ৰী লাভ কৰে। পাছলৈ তেওঁ চিনেমা সম্পৰ্কীয় শিক্ষাৰ বাবে নিউয়ৰ্ক য়ুনিভাৰ্ছিটী ফিম্ল স্কুলত যোগদান কৰে।

কেৰিয়াৰ

জয়া আখতাৰে পোনপ্ৰথমে প্ৰাইচ অৱ বুলেট শীৰ্ষক এটি গানৰ ভিডিঅ’ৰ পৰিচালক হিচাপে কাম কৰি তেওঁৰ কেৰিয়াৰৰ আৰম্ভণি ঘটাইছিল। দিল চাহতা হেই আৰু স্প্লিট ৱাইদ অপেন-ত তেওঁ কাষ্টিং ডিৰেক্টৰ হিচাপে, লক্ষ্য আৰু দিল চাহতা হেই-ত সহাকাৰী পৰিচালক হিচাপে তেওঁ কাম কৰিছিল। তাৰ পাছতে তেওঁ ৰীমা কাগতিৰ ছবি হনিমুন ট্ৰেভেলছ্ প্ৰাইভেট্ লিমিটেড-ৰ সহপ্ৰযোজনা কৰে।
তেওঁ পৰিচালক হিচাপে আত্মপ্ৰকাশ কৰা প্ৰথম চলচ্চিত্ৰখন হৈছে ২০০৯ চনত মুক্তি লাভ কৰা লাক বাই চাঞ্চ। ছবিখনে সমালোচকৰ আদৰ লাভ কৰিবলৈ সক্ষম হৈছিল যদিও বক্স অফিচত মুখ ঠেকেচা খায়।
২০১১ চনত তেওঁ ব্যৱসায়িকভাৱে যথেষ্ট সফল ছবি জিন্দেগী না মিলেগী দোবাৰা পৰিচালনা কৰে। ছবিখনে সমালোচকৰ পৰা ধনাত্মক মন্তব্য লাভ কৰাৰ উপৰিও জয়া আখতাৰে শ্ৰেষ্ঠ পৰিচালকৰ ফিল্মফেয়াৰ বঁটা লাভ কৰিবলৈও সক্ষম হয়। ২০১৩ চনত তেওঁ অনুৰাগ কাশ্যপ, দিবাকৰ বেনাৰ্জী আৰু কৰণ জোহৰৰ সৈতে লগ লাগি বম্বে টকীজ ছবিখন নিৰ্মাণ কৰে। এই ছবিখন ভাৰতীয় চিনেমাৰ শতবৰ্ষ উপলক্ষে নিৰ্মাণ কৰা হৈছিল। ২০১৫ চনত তেওঁৰ পৰিচালিত আন এখন চিনেমা হৈছে দিল ঢড়কনে দো মুক্তি লাভ কৰে।

তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতৰ চলচ্চিত্ৰ পৰিচালক
শ্ৰেণী:হিন্দী ভাষাৰ চলচ্চিত্ৰ পৰিচালক
শ্ৰেণী:ফিল্মফেয়াৰ বঁটা বিজয়ী
শ্ৰেণী:নাস্তিকতাবাদী
সাঁচিপাত

সাঁচিপাত হৈছে সাঁচিগছৰ (Aquilaria agallocha) ছালৰ পৰা তৈয়াৰ কৰা মধ্যযুগীয় অসমত ব্যৱহৃত এক লেখন সামগ্ৰী। মূলতঃ এইবোৰ আছিল হাতেলিখা পুথি (manuscript)। ঐতিহাসিক দৃষ্টিকোণৰে অসমত সাঁচিপাতৰ ব্যৱহাৰ প্ৰায় সপ্তম-অষ্টম খ্ৰীষ্টীয় শতিকাৰপৰাই আৰম্ভ হৈছিল বুলি অনুমান কৰা হৈছে। অসমৰ সাহিত্যৰ প্ৰথম চানেকিস্বৰূপ চৰ্যাপদসমূহ এনে সাঁচিপাততেই লিখিত বুলি ঐতিহাসিকভাৱে স্বীকৃত। পৰৱৰ্তী সময়ত খ্ৰীষ্টীয় ১৫-১৬ শতিকাত মহাপুৰুষ শংকৰদেৱ-মাধৱদেৱ আৰু তেওঁলোকৰ অনুগামীসকলৰ তত্ত্বাৱধানত অসমৰ চুকে কোণে সিঁচৰিত হৈ থকা সত্ৰসমূত বিভিন্ন ধৰ্মপুথি, চৰিতপুথি আদি সাঁচিপাতত লিখিত হ'বলৈ ধৰে। এই পুথিসমূহ আজিও সত্ৰসমূহৰ সংগ্ৰহালয়ত সংগ্ৰহীত আৰু সংৰক্ষিত হৈ আছে।

তৈয়াৰ কৰা প্ৰণালী

সাঁচিপাতৰ বাবে প্ৰথমে ১৫-১৬ বছৰ বয়সৰ সাঁচিগছ নিৰ্বাচন কৰি লোৱা হয়। এডাল পোন্ধৰ -বিশ বছৰীয়া পূৰঠ সাঁচিগছৰপৰা বহুকাল ধৰি বাকলি পাই থাকিব পাৰি। প্ৰথমে সাঁচিগছৰ বাকলিবোৰ চাৰি-পাছহাতমান ওখকৈ কাটি আনি বাকলিৰ ভিতৰৰ বগা ফালটো বাহিৰলৈ দি নুৰিয়াই বান্ধি সাদিনৰপৰা দহ বাৰদিনমানলৈ ৰ'দত শুকাবলৈ দিয়া হৈছিল। বাকলিবোৰ শুকাই পোন হোৱাৰ পাছত বাহিৰ ফালটো শিলেৰে ঘঁহি ঘঁহি নিমজ কৰি এৰাতিমান নিয়ৰত থৈ দিয়া হৈছিল। তাৰ পাছত আকৌ ঘঁহি-মাজি দুয়ো পিঠিৰ খহটা হৈ থকা অংশবোৰ মিহি কৰি তুলিছিল। তাৰপৰা দীঘলে তিনি-চাৰি বেগেতমান আৰু বহলে এক-দুই বেগেতমান জোখত এখন এখনকৈ কাটি উলিয়াইছিল। এই এখন এখনকৈ কাটি লোৱা সাঁচিপাতবোৰ বহু সময় ফটফটীয়া চেঁচা পানীত তিয়াই পিছত ৰ'দত ভালকৈ শুকুৱাই লৈ আকৌ শিলেৰে ঘঁহি ঘঁহি নিমজ কৰা হৈছিল। পিছত বটি লোৱা মাটিমাহেৰে পাতবোৰৰ ওপৰত লেও দি বা ঘঁহি ঘঁহি মিহি আৰু বগা কৰি লোৱা হৈছিল। এই বগা সাঁচিপাতবোৰ হেঙুল আৰু হাইতালৰ (দুবিধ বিহ) ৰঙেৰে বোলাই সোণবৰণীয়া কৰা হৈছিল। সেইবাবে এই পুথি পোকে কাটি নষ্ট কৰিব নোৱাৰিছিল। তদুপৰি পুথি থোৱা পেৰাও আছিল সৰল বা আগৰ কাঠৰ।
মাটিমাহৰ লেও আৰু ৰং দিয়াৰ পাছত আকৌ পাতবোৰ ৰ'দত শুকুৱাই লোৱা হৈছিল। এই সাঁচিপাত বহুকাললৈ ভালে থাকে।।

মহী বা চিয়াঁহী তৈয়াৰ কৰা প্ৰণালী

কেঁচা শিলিখা, চৰুছাই, বৰা চাউলৰ ছাই, আমলখি ছাল, থেৰেজু ছাল, পাণ, কেহাৰাজ, লোৱাচুৰ, মাটিৰ চাকিৰ এঙেৰুৱা, আমছাল আৰু গৰুমুত এইবোৰ বস্তু একেলগে গোটাই লোহাৰ কেৰাহীত সিজাই মাটিৰ চৰু এটাত নিয়ৰত থৈছিল। এনেকৈ থোৱা চৰুটোৰ বাহিৰত ঘামি ঘামি যি ৰস ওলাইছিল সেয়ে মহী।

কলম প্ৰস্তুত কৰা প্ৰণালী

অসমত পোৱা কাপ ঢেঁকীয়া নামৰ এবিধ বনৰীয়া ঢেঁকীয়াৰ পাতৰ ঠাৰিডালক জোঙা কৰি কলম হিচাপে ব্যৱহাৰ কৰা হৈছিল। ।

চিত্ৰসম্ভাৰ

তথ্যসূত্ৰ

বাহ্যিক লিংক

Majuli: Where Manuscripts are Worshipped

শ্ৰেণী:লিখন সঁজুলি
শ্ৰেণী:অসমৰ ইতিহাস
ৰাষ্ট্ৰীয় কামিঙআউট দিৱস

ৰাষ্ট্ৰীয় কামিঙআউট দিৱস আন্তৰ্জাতিকভাৱে ১১ অক্টোবৰ তাৰিখে লেছবিয়ান, গে', বাইচেক্সুৱেল আৰু ট্ৰান্সজেণ্ডাৰ সকলৰ মানৱ অধিকাৰৰ ওপৰত সজাগতাৰ বাবে উদযাপন কৰা হয়। এই দিৱসটোত নিজৰ পৰিয়াল, সমনীয়া আৰু সহকৰ্মীৰ আগত কামিঙ আউট হৈ মুক্ত ভাবে জীয়াই থকাৰ বাবে সজাগতা অনা হয়।

এই দিৱসৰ মতে হ'ম'ফবিয়া আৰু অন্য ৰোমাণ্টিক অভিমুখিতা আৰু যৌন অভিমুখিতা বিৰোধী কাৰ্য সমূহ অজ্ঞানতা আৰু অসচেতনতাৰ ফলত হয় আৰু কোনো ব্যক্তিৰ আত্মীয় যদি এলজিবিটি সমাজৰ হয় তেন্তে তেওঁ হ'ম'ফবিক, বাইফবিক আৰু ট্ৰান্সফ'বিক কৰ্মৰ পৰা বিৰত থকা দেখা যাওঁ।

আন্তৰ্জাতিক উদযাপন

আমেৰিকা যুক্তৰাষ্ট্ৰত মানৱ অধিকাৰ অভিযানে এই দিৱস ৰাষ্ট্ৰীয় প্ৰকল্প হিচাপে আৰম্ভ কৰিছিল যাৰ লক্ষ আছিল কামিঙ আউট কৰা আৰু গে' দম্পতী, অভিভাৱক, পিতৃমাতৃ, শিশু আৰু বিপৰীতকামী বন্ধু সকলক জ্ঞানসমূহ সমূহ প্ৰদান কৰা আৰু তেওঁলোকক মুক্ত ভাবে জীৱন যাপন কৰিবলৈ অধিকাৰ প্ৰদান কৰিবলৈ।যিহেতু সৰ্ব প্ৰথমে এই দিৱস আমেৰিকা যুক্তৰাষ্ট্ৰত উদযাপন কৰা হৈছিল সেয়ে এই দিৱসক ৰাষ্ট্ৰীয় দিৱস বুলি কোৱা হয়। যদিও বৰ্তমান ই বিশ্বৰ ভিন্ন প্ৰান্তত উদযাপিত হৈছে।

লগতে চাওক

সমকামিতা
একে লিংগৰ প্ৰেম
একে লিংগৰ বিবাহ

তথ্য সংগ্ৰহ

শ্ৰেণী:সমকামিতা
শ্ৰেণী:এলজিবিটি
শ্ৰেণী:দিৱসসমূহ
কল্পবিজ্ঞান

কল্পবিজ্ঞান হৈছে কল্পনামূলক সাহিত্যৰ এক ধাৰা যি সাধাৰণতে কল্পনাশীল আৰু ভবিষ্যন্তৰীণ ধাৰণা যেনে উন্নত বিজ্ঞান আৰু প্ৰযুক্তি, মহাকাশ অন্বেষণ, সময় ভ্ৰমণ, সমান্তৰাল ব্ৰহ্মাণ্ড, আৰু পৃথিৱীৰ বাহিৰৰ জীৱন সম্পৰ্কে আলোচনা কৰে। ইয়াক "ধাৰণাৰ সাহিত্য" বুলিও কোৱা হৈছে, যি প্ৰায়ে বৈজ্ঞানিক, সামাজিক আৰু প্ৰযুক্তিগত উদ্ভাৱনৰ সম্ভাৱ্য পৰিণাম অন্বেষণ কৰে। ইংৰাজীত কল্পবিজ্ঞানক বা চমুকৈ বোলা হয়।

কল্পবিজ্ঞানৰ মূল প্ৰাচিন কালতে বুলি অনুমান কৰিব পাৰি, আৰু ই ফেণ্টাছি, ভৌতিক, আৰু চুপাৰহিৰো কল্পকাহিনীৰ সৈতে সম্পৰ্কিত, আৰু ইয়াৰ বহুতো উপধাৰা আছে। ইয়াৰ সঠিক সংজ্ঞা লেখক, সমালোচনা, গৱেষক আৰু পাঠকসকলৰ মাজত দীৰ্ঘদিন ধৰি বিতৰ্ক হৈ আহিছে।

কল্পবিজ্ঞান সাহিত্য, চলচ্চিত্ৰ, টেলিভিছন, আৰু অন্যান্য মাধ্যমেৰে সমগ্ৰ বিশ্বতে জনপ্ৰিয় আৰু প্ৰভাৱপ্ৰিয় হৈ পৰিছে। মনোৰঞ্জন প্ৰদান কৰাৰ উপৰিও, ই বৰ্তমানৰ সমাজক সমালোচনা কৰিব পাৰে, আৰু প্ৰায়ে এক "বিস্ময়বোধ" অনুপ্ৰেৰণা জগাব পাৰে বুলি কোৱা হয়।

তথ্য সংগ্ৰহ

শ্ৰেণী:সাহিত্য
নিংঙোল চাকৌবা

নিংঙোল চাকৌবা (; ) বা নিংঙোল চাক্কৌবা (; ) ভাৰতৰ মণিপুৰ ৰাজ্যৰ মীতেই জনগোষ্ঠীৰ লোকসকলে উদযাপন কৰা পাৰম্পৰিক লোকউৎসৱ। ইয়াক 'চাকৌবা' বা 'হিয়াংগৈ নিনি পান্‌বা' বুলিও কোৱা হয়। মণিপুৰৰ স্থানীয় মেইতেই দিনপঞ্জী অনুসৰি হিয়াংগেই মাহৰ দ্বিতীয়া তিথিত এই উৎসৱ পালন কৰা হয়। গ্ৰেগৰীয়ান কেলেণ্ডাৰ অনুসৰি এই দিন অক্টোবৰ-নৱেম্বৰ মাহত অনুষ্ঠিত হয়। বিবাহিত মহিলা আৰু তেওঁলোকৰ পৈতৃক পৰিয়ালৰ মাজত প্ৰেমৰ বন্ধন শক্তিশালী কৰাৰ থিমত এই উৎসৱ উদযাপন কৰা হয়।

নামৰ উৎপত্তি

'নিংঙোল চাকৌবা' শব্দটো 'নিংঙোল' অৰ্থাৎ বিবাহিত মহিলা, 'চাক' অৰ্থাৎ ভাত আৰু 'কৌবা' অৰ্থাৎ নিমন্ত্ৰণৰ সমষ্টিৰে সৃষ্টি হৈছে। ইয়াৰ আক্ষৰিক অৰ্থ হৈছে 'বিবাহিত মহিলা সকলক ভোজৰ বাবে আমন্ত্ৰণ'।

ইতিহাস

মণিপুৰৰ ৰজা নংদা লাইৰেন পাখাংবা শাসনকালত নিংঙোল চাকৌবাৰ উদযাপন আৰম্ভ হৈছিল। ৰাণী লাইচানাই তেওঁৰ ভায়েক পইৰিটনক বছৰত এবাৰ ভোজৰ বাবে ৰজাৰ ৰাজপ্ৰাসাদলৈ নিমন্ত্ৰণ কৰিছিল। সেয়েহে ইয়াক নিংগল চাকৌবাৰ সলনি পিবা (ভাতৃ/সন্তান) চাকৌবা বুলি কোৱা হৈছিল। কিন্তু ১৯ শতিকাৰ ৰজা চাদৰকিৰ্টি সিঙৰ সময়ত এই পৰম্পৰা সলনি হৈছিল। তেওঁ তেওঁৰ ভনীসকলক ভোজৰ বাবে আমন্ত্ৰণ জনাইছিল কিয়নো তেওঁৰ বাবে এটা দিনত তেওঁলোকৰ স্থান ভ্ৰমণ কৰাটো কঠিন আছিল। এনেদৰে পৰম্পৰা তেতিয়াৰ পৰা নিংগল চাকৌবালৈ সলনি হৈছিল আৰু মণিপুৰৰ সমৃদ্ধ সংস্কৃতি আৰু ঐতিহ্যৰ এক অবিচ্ছেদ্য অংশ হৈ পৰিছিল।

তাৎপৰ্য

এই মণিপুৰী উৎসৱ সমগ্ৰ মণিপুৰ অঞ্চলৰ লগতে মণিপুৰী বসতিৰ অন্যান্য অঞ্চলত উদযাপন কৰা হয়। যদিও প্ৰকৃততে মণিপুৰী লোকসকলে উদযাপন কৰে, বৰ্তমান ইয়াক মণিপুৰৰ প্ৰতিটো জাতিগত গোটৰ দ্বাৰা উদযাপন কৰা হয়। এই উৎসৱ পৰিয়ালৰ এক পুনৰমিলন অনুষ্ঠান। মণিপুৰৰ বাহিৰত বসবাস কৰা প্ৰবাসী মেইতেই সকলেও নিংঙোল চাকৌবা উদযাপন কৰে। ভাইসকলক এই বিশেষ দিনত ভনীসকলে আশীৰ্বাদ দিয়ে। এই উৎসৱ ৰাখী বন্ধন বা ভাই দুজৰ সমপৰ্যায়ৰ।

উদযাপন

এই উৎসৱত বিবাহিত মহিলাসকলক তেওঁলোকৰ ভাতৃ (বিশেষকৈ) আৰু পৰিয়ালৰ অন্যান্য সদস্যসকলৰ সৈতে একেলগে খাবলৈ ভোজৰ বাবে তেওঁলোকৰ পৈতৃক পৰিয়াললৈ আমন্ত্ৰণ জনোৱা হয়। ভোজৰ পিছত তেওঁলোকক তেওঁলোকৰ ভাতৃ, পিতৃ, খুৰা বা আন যিকোনো পুৰুষ পৰিয়ালৰ সদস্যয়ে উপহাৰ প্ৰদান কৰে। বিবাহিত মহিলাসকলেও তেওঁৰ পৰিয়াললৈ বিশেষ উপহাৰ আনে। তেওঁলোকে বিশেষকৈ নিজৰ ভায়েকক আশীৰ্বাদ দিয়ে।

নিংঙোল চাকৌবাৰ দিনা কন্যাসকলে তেওঁলোকৰ উৎকৃষ্ট কাপোৰ পিন্ধি এনেদৰে তেওঁলোকৰ "মাপাম" বা মাতৃৰ ঘৰ দৰ্শন কৰে। লগতে নানা তৰহৰ ফল আৰু মিঠাই আনে। তেওঁলোকৰ পৰিয়ালে সাধাৰণতে দামী মাছ ৰান্ধে আৰু ছোৱালীসকলে তেওঁলোকৰ পৰিয়ালৰ পৰা উপহাৰ আৰু আশীৰ্বাদ লাভ কৰে।

তথ্য উৎস

শ্ৰেণী:ভাৰতৰ উৎসৱসমূহ
শ্ৰেণী:মণিপুৰ
লালচাংজুৱালি চাইলো

লালচাংজুৱালি চাইলো (ইংৰাজী: Lalsangzuali Sailo; ১৫ মে' ১৯৪৯ – ১৪ অক্টোবৰ ২০০৬) মিজোৰামৰ এগৰাকী লেখিকা, গছপেল (খ্ৰীষ্টান ধৰ্মীয়) গায়িকা আৰু সংগীত পৰিচালক আছিল। তেওঁ মিজো, ককবৰক আৰু ইংৰাজী ভাষাত ৩০০ৰো অধিক গীত ৰচনা কৰিছে।

কৰ্মজীৱন

লালচাংজুৱালি চাইলো চৰকাৰী জে.এল. হাইস্কুলৰ প্ৰধান শিক্ষয়িত্ৰী আছিল। চাইলো ২০খনতকৈও অধিক গ্ৰন্থ আৰু তিনিখন সৰু কিতাপৰ (booklets) লেখিকা আছিল। মিজো ইতিহাসৰ ওপৰত লিখা তেওঁৰ গ্ৰন্থ তলম ভে লো লালনু ৰোপুইলিয়ানীৰ বাবে ১৯৯৯ চনত মিজো একাডেমী অফ লেটাৰ্ছৰ পৰা ‘মিজো বুক অফ দ্য ইয়েৰ’ বঁটা লাভ কৰিছিল। মিজোসকলৰ ভিতৰত আটাইতকৈ বেছি সংখ্যক অডিঅ’ কেছেট উলিওৱাৰ অভিলেখ তেওঁৰ নামত আছে; তেওঁ ১৯৭৬ চনত প্ৰথমটো অডিঅ’ কেছেট নিৰ্মাণ কৰিছিল। জীৱনকালত তেওঁ আকাশবাণী কেন্দ্ৰত ৪০০ৰো অধিক গীত ৰেকৰ্ডিং কৰিছিল, যিটো আন যিকোনো শিল্পীৰ তুলনাত সৰ্বাধিক। এই অভিলেখ এতিয়াও অটুট আছে। তেওঁ প্ৰায় ৪০০টা গীত ৰচনা কৰিছিল। তেওঁ আকাশবাণীৰ এগৰাকী ‘এ’ গ্ৰেডৰ শিল্পী আছিল। তেওঁ ৰচনা কৰা বহুতো গীত মিজো ছাত্ৰ-ছাত্ৰীয়ে পঞ্চম শ্ৰেণীৰ পৰা স্নাতকোত্তৰ পৰ্যায়লৈকে অধ্যয়ন কৰে।

লালচাংজুৱালি চাইলো এগৰাকী আগশাৰীৰ সমাজকৰ্মীও আছিল। তেওঁ কেন্দ্ৰীয় এম.এইচ.আই.পি. (MHIP) আৰু মিজোৰাম প্ৰেচবিটেৰিয়ান চাৰ্চৰ মহিলা কেন্দ্ৰীয় সমিতিত এগৰাকী আজীৱন নেত্ৰী হিচাপে কাম কৰিছিল।

ব্যক্তিগত জীৱন

কৰ্কট ৰোগৰ সৈতে যুঁজি ২০০৬ চনৰ ১৪ অক্টোবৰত চাইলোৰ মৃত্যু হয়। লালদিনলিয়ানাৰ সৈতে তেওঁ বিবাহপাশত আৱদ্ধ হৈছিল আৰু তেওঁলোকৰ দুটা পুত্ৰ আৰু এজনী কন্যা সন্তান আছে।

তথ্যসূত্ৰ

শ্ৰেণী:মিজো ব্যক্তি
শ্ৰেণী:ভাৰতীয় গায়িকা
শ্ৰেণী:পদ্মশ্ৰী বঁটা লাভ কৰা ব্যক্তি
শ্ৰেণী:মিজোৰামৰ ব্যক্তি
শ্ৰেণী:ভাৰতীয় মহিলা কবি
ইনফ্লুৱেঞ্জা

ইনফ্লুৱেঞ্জা হৈছে ইনফ্লুয়েঞ্জা ভাইৰাছৰ দ্বৰা হোৱা এবিধ সংক্ৰামক ৰোগ। কাহ আৰু হাঁচিৰ জৰিয়তে ৰোগৰ জীৱানু সংক্ৰমিত হয়। ৰোগীয়ে ব্যৱহাৰ কৰা কাপোৰৰ পৰাও এই ৰোগ বিয়পিব পাৰে। ছাৰ্জিকেল মাস্ক ব্যৱহাৰ কৰাও অতি মংগলজনক। অতি স্পৰ্শকাতৰ এলেকাত বিশ্ব স্বাস্থ্য সংস্থাই বছৰি ছিতাকৰণৰ অনুমোদন জনাইছে। এই ছিটা তিনি বা চাৰি প্ৰকাৰৰ ইনফ্লুৱেঞ্জাৰ বিপক্ষে কাৰ্যকৰী। অন্যান্য স্বাস্থ্যজনিত সমস্যা থকা ৰোগীৰ ক্ষেত্ৰত ঔষধে কোনো কামত নিদিয়ে।

সমগ্ৰ বিশ্বজুৰি এই ৰোগত বছৰি প্ৰায় পাঁচ নিযুত লোক আক্ৰান্ত হয় আৰু তাৰে ২,৫০,০০০ৰ পৰা ৫,০০,০০০ পৰ্যন্ত লোক মৃত্যু মুখত পৰে। পৃথিৱীৰ উত্তৰ আৰু দাক্ষিনাত্যৰ অঞ্চলসমূহত এই ৰোগ শীত কালত দেখা দিয়ে যদিও, যদিও ইকুৱেডৰৰ কাষৰীয়া অঞ্চলত বছৰৰ যিকোনো সময়তে হয়। ২০০৯ চনত বিশ্ব স্বাস্থ্য সংস্থাই এক প্ৰকাৰৰ নতুন ইনফ্লুয়েঞ্জা এ/H1N1 ক অতি বিপদজনক বুলি চিহ্নিত কৰিছে। গাহৰি, ঘোঁৰা, আৰু চৰাইকে ধৰি অন্য প্ৰাণীবোৰো ইনফ্লুয়েঞ্জাত আক্ৰান্ত হোৱা দেখা যায়।

তথ্য সংগ্ৰহ

শ্ৰেণী:সংক্ৰামক ৰোগ
দ্বাদশ দক্ষিণ এছিয় ক্ৰীড়া, ২০১৬

দ্বাদশ দক্ষিণ এছিয় ক্ৰীড়া, ২০১৬ , অসম আৰু মেঘালয়ৰ ৰাজধানী গুৱাহাটী আৰু ছিলঙত ২০১৬ চনৰ ৫ ফেব্ৰুৱাৰীৰ পৰা ১৬ ফেব্ৰুৱাৰীলৈ অনুষ্ঠিত হবলগীয়া এক বৃহৎ বহু-ক্ৰীড়া প্ৰতিযোগিতা দক্ষিণ এছিয় ক্ৰীড়াৰ শেহতীয়া সংস্কৰণ। উক্ত প্ৰতিযোগিতাৰ ২৩টা বিভিন্ন খেলৰ ২২৮টা ভাগত অংশগ্ৰহণ কৰিবলৈ সৰ্বমুঠ ২,৬৭২ জন ক্ৰীড়াবিদৰ আগমন ঘটিব।
এই প্ৰতিযোগিতা ২০১২ চনত নতুন দিল্লীত অনুষ্ঠিত হবলগীয়া আছিল। কিন্তু ভাৰতীয় অলিম্পিক সংস্থাৰ নিলম্বন আৰু দিল্লীৰ নিৰ্বাচনৰ বাবে ২০১৫ চনলৈ পিছুৱাই দিয়া হয়। পিছলৈ আকৌ ২০১৬ চনৰ ফেব্ৰুৱাৰীলৈ পিছুৱাই দিয়া হয়।
প্ৰতিযোগিতা খনৰ উদ্ভোধনী অনুষ্ঠান ৫ ফেব্ৰুৱাৰী, ২০১৬ গুৱাহাটীত অনুষ্ঠিত হয় আৰু এই অনুষ্ঠানৰ মূখ্য অতিথী ভাৰতৰ প্ৰধানমন্ত্ৰী নৰেন্দ্ৰ মোদী আছিল।
প্ৰতিযোগিতাত ভাৰতে সৰ্বোচ্চ ১৮৮টা স্বৰ্ণ পদক সহ মুঠ ৩০৮টা পদক জয়লাভেৰে শীৰ্ষস্থান অধিকাৰ কৰে।

শুভংকৰ আৰু ল'গ'

দ্বাদশ দক্ষিণ এছিয় ক্ৰীড়াৰ শুভংকৰ এটা গঁড়ৰ পোৱালি তীখৰ ২০১৫ চনৰ ১৯ ডিচেম্বৰত ৰাজহুৱাকৈ উন্মোচন কৰা হয়। তীখৰে শান্তি, উন্নতি আৰু দক্ষিণ এছিয়াৰ সমৃদ্ধিৰ বাৰ্তা কঢ়িয়াই ফুৰে। শান্তি, উন্নতি আৰু সমৃদ্ধিৰ বাবে ক্ৰীড়া(Play for Peace, Progress and Prosperity) এই প্ৰতিযোগিতাৰ আনুষ্ঠানিক মূলমন্ত্ৰ।

সুধাকণ্ঠ ড° ভূপেন হাজৰিকাৰ অমৰ সৃষ্টি এই পৃথিৱী এক ক্ৰীড়াঙ্গন ক্ৰীড়া হʼল শান্তিৰ প্ৰাঙ্গণ... দ্বাদশ দক্ষিণ এছিয় ক্ৰীড়াৰ সংগীত হিচাপে গ্ৰহণ কৰা হৈছে।

অংশগ্ৰহণকাৰী দেশসমূহ

দ্বাদশ দক্ষিণ এছিয় ক্ৰীড়াত ৮ খন দেশে অংশগ্ৰহণ কৰিব।

পদক তালিকা

চাবি

ক্ৰম
ৰাষ্ট্ৰ
স্বৰ্ণপদক
ৰূপৰ পদক
ব্ৰঞ্জৰ পদক
সৰ্বমুঠ পদক
১ ১৮৮ ৯০ ৩০ ৩০৮
২ ২৫ ৬৩ ৯৮ ১৮৬
৩ ১২ ৩৭ ৫৭ ১০৬
৪ ৭ ৯ ১৯ ৩৫
৫ ৪ ১৫ ৫৬ ৭৫
৬ ৩ ২৩ ৩৪ ৬০
৭ ০ ২ ১ ৩
৮ ০ ১ ১৫ ১৬

তথ্য সংগ্ৰহ

বাহ্যিক সংযোগ

Official website
Video catchup on all events

Official song

শ্ৰেণী:ক্ৰীড়া সমাৰোহ
সঞ্জীৱ হাজৰিকা

সঞ্জীৱ হাজৰিকা অসমৰ এজন মঞ্চ আৰু চলচ্চিত্ৰাভিনেতা, নাট পৰিচালক, চিত্ৰনাট্যকাৰ আৰু চলচ্চিত্ৰ পৰিচালক। ১৯৫৬ চনত তেওঁৰ জন্ম হয়। ১৯৮০ চনত তেওঁ গুৱাহাটী বিশ্ববিদ্যালয়ৰ পৰা বিজ্ঞানত স্নাতক ডিগ্ৰী লাভ কৰে। ১৯৭৮ চনত তেওঁ আকাশবাণী গুৱাহাটীৰ অনাতাঁৰ নাটকৰ অভিনেতা হিচাপে বাচনিভূক্ত হয়। পৰৱৰ্তী সময়ত তেওঁ নাট পৰিচালনাৰ সৈতেও জড়িত হৈ পৰে।

১৯৮৩ চনত তেওঁ চলচ্চিত্ৰ জগতত পদাৰ্পন কৰে। তেওঁ পুলক গগৈ, ভবেন্দ্ৰনাথ শইকীয়া, হেম বৰা আদি প্ৰখ্যাত পৰিচালকৰ সৈতে কাম কৰিছিল। অভিনয় আৰু পৰিচালনা সহকাৰী দুয়োটা ক্ষেত্ৰতে তেওঁ কাম কৰিছিল।

নিজাববীয়াকৈ তেওঁ তিনিখন অসমীয়া চলচ্চিত্ৰ পৰিচালনা কৰিছে- অপূৰ্ব শৰ্মাৰ চুটিগল্পৰ আধাৰত নিৰ্মিত হলধৰ (১৯৯৩), নিৰুপমা বৰগোহাঞিৰ চুটিগল্পৰ আধাৰত নিৰ্মিত মীমাংসা (১৯৯৪) আৰু হোমেন বৰগোহাঞিৰ চুটিগল্পৰ আধাৰত নিৰ্মিত মৎস্যগন্ধা (২০০০)। হলধৰে ৩৯তম ৰাষ্ট্ৰীয় চলচ্চিত্ৰ বঁটাত শ্ৰেষ্ঠ 'পৰিচালকৰ প্ৰথম ছবি'ৰ ইন্দিৰা গান্ধী বঁটা লাভ কৰিবলৈ সক্ষম হয়।

তথ্য উৎস

বাহ্যিক সংযোগ

শ্ৰেণী:অসমীয়া অভিনেতা
শ্ৰেণী:অসমীয়া চলচ্চিত্ৰৰ অভিনেতা
শ্ৰেণী:অসমীয়া ভাষাৰ চলচ্চিত্ৰ পৰিচালক
শ্ৰেণী:চিত্ৰনাট্য লেখক
শ্ৰেণী:সংক্ষিপ্ত জীৱনী
শ্ৰেণী:জীৱিত ব্যক্তি
ন'বেল বঁটা (১৯৯২)

১৯৯২ বৰ্ষৰ ন'বেল বঁটা বিজয়ীৰ তালিকা:

#
শাখা
আলোকচিত্ৰ
বিজেতা
নাগৰিকত্ব
অৱদান

১
পদাৰ্থ বিজ্ঞান
|
জৰ্জেছ চাৰ্পাক Georges Charpak

"তেখেতে আৱিষ্কাৰ আৰু বিকাশ কৰা কণা সংসূচকৰ বাবে, বিশেষকৈ বহুতাঁৰযুক্ত অনুপাতিক প্ৰকোষ্ঠৰ বাবে" "("for his invention and development of particle detectors, in particular the multiwire proportional chamber")

২
ৰসায়ন বিজ্ঞান
|
ৰুডল্ফ এ. মাৰ্কাছ Rudolph A. Marcus

"ৰাসায়নিক প্ৰণালীত ইলেক্ট্ৰন পৰিবহন বিক্ৰিয়াৰ তত্বলৈ তেখেতে আগবঢ়োৱা অৱদানৰ বাবে" ("for his contributions to the theory of electron transfer reactions in chemical systems")

৩
ফিজিঅ'লজী বা মেডিচিন
|
এড্‌মাণ্ড এইচ. ফিছাৰ Edmond H. Fischer

জৈৱিক নিয়ন্ত্ৰণ পদ্ধতি হিচাপে পৰাবৰ্তনীয় প্ৰ'টিন ফছফৰিলেছন সম্পৰ্কীয় তেখেতসকলৰ আৱিষ্কাৰৰ বাবে" ( "for their discoveries concerning reversible protein phosphorylation as a biological regulatory mechanism")
|
এড্‌ৱিন জি. ক্ৰেব্‌ছ Edwin G. Krebs

৪
সাহিত্য
|
ডেৰেক ৱালকট Derek Walcott

"মহত্ত্বতাৰে আলোকিত, ঐতিহাসিক দূৰদৃষ্টিসম্পন্ন তেখেতৰ কবিতা সমস্তৰ বাবে, যিবোৰ বহুসংস্কৃতিৰ প্ৰতি সমানে দায়বদ্ধ" ("for a poetic oeuvre of great luminosity, sustained by a historical vision, the outcome of a multicultural commitment")

৫
ন'বেল শান্তি বঁটা
|
ৰিগ'বেৰ্টা মেঞ্চু টুম Rigoberta Menchú Tum

"দেশীয় জনগণৰ অধিকাৰক ভিত্তি কৰি সামাজিক ন্যায় আৰু নৃ-কৃষ্টীয় সমন্বয় বৃদ্ধিৰ বাবে তেখেতে কৰা কৰ্মৰ স্বীকৃতি স্বৰূপে" ("in recognition of her work for social justice and ethno-cultural reconciliation based on respect for the s of indigenous peoples")

৬
অৰ্থনীতি বিজ্ঞান
|
গেৰী এছ. বেকাৰ Gary S. Becker

"ক্ষুদ্ৰ অৰ্থনীতিৰ বিশ্লেষণক আৰু বহল পৰিসৰলৈ নি মানৱীয় আচাৰ আৰু অন্তৰাক্ৰিয়া বিশ্লেষণত প্ৰয়োগ কৰা, লগতে অবাণিজ্যিক আচাৰৰ ক্ষেত্ৰতো প্ৰয়োগ কৰাৰ বাবে" ("for having extended the domain of microeconomic analysis to a wide range of human behaviour and interaction, including nonmarket behaviour")

তথ্য সংগ্ৰহ

"List of All Nobel Laureates 1992". Nobelprize.org. আহৰণ কৰা তাৰিখ: 7 Nov 2012

বাহ্যিক সংযোগ

ন’বেল ফাউণ্ডেশ্যনৰ আনুষ্ঠানিক ৱেবছাইট

শ্ৰেণী:বৰ্ষ অনুসৰি ন'বেল বঁটা বিজয়ীৰ তালিকা
আন্না গুছ

আন্না গুছ (১৬২৭–১৬৯১), ১৬৭৪ চনৰপৰা ১৬৮১ চনলৈকে এণ্টৱাৰ্পৰ অফিচিনা প্লেণ্টিনানা (বৰ্তমান প্লেণ্টিন প্ৰেছ বুলি কোৱা হয়)ৰ মুদ্ৰক আৰু সহ-পৰিচালক আছিল।

"শক্তিশালী আৰু সক্ষম মহিলা" বুলি বৰ্ণনা কৰা হৈছে, পিছৰ বছৰত তেওঁৰ স্বামীৰ মৃত্যু হয়। তেওঁ নেতৃত্ব আৰু প্ৰশিক্ষণ প্ৰদান কৰিছিল আৰু অংশীদাৰিত্বৰে কাম কৰিছিল, তেওঁৰ পুত্ৰ বালথাছাৰ তৃতীয় মৰেটাছৰ সৈতে, যাতে তেওঁ ব্যৱসায় চলোৱাৰ দায়িত্ব ল’ব পাৰে।

তেখেতে ফাৰ্মখনৰ বহী ৰখাৰ দায়িত্ব লয় আৰু পেমেণ্টৰ সংকটৰ সৈতে মোকাবিলা কৰে। তেওঁলোকৰ প্ৰধান ক্লায়েণ্ট ছান লৰেঞ্জো ডি এল এস্কোৰিয়েলৰ ৰয়েল চাইটৰ ছান লৰেঞ্জোৰ হাইৰ’নিমাইট ফাদাৰসকলে ৰাষ্ট্ৰীয় আৰ্থিক সংকটৰ সন্মুখীন হৈছিল আৰু প্ৰায় ১৬৭৫ চনৰপৰা তেওঁলোকৰ বিল পৰিশোধ কৰিব পৰা নাছিল। সন্ন্যাসীসকলৰ কিতাপও কম খৰচী ছপাশালৰদ্বাৰা ছপা কৰা হৈছিল যিয়ে তেওঁলোকৰ প্ৰকাশনত অফিচিনা প্লেণ্টিনানা নাম ব্যৱহাৰ কৰিছিল। তেওঁৰ নিৰ্দেশনাত বালথাছাৰে স্পেইনলৈ যায় আৰু চুক্তি ভংগৰ সমাধান কৰে আৰু ধন পৰিশোধৰ সময়সূচীৰ আলোচনা কৰে।

বালথাছাৰে এণ্টৱাৰ্পলৈ উভতি আহি ১৬৮১ চনৰ ১৭ নৱেম্বৰত অফিচিনা প্লেণ্টিনানাৰ পৰিচালনাৰ দায়িত্ব লয়। ফ্ৰাংকো-ডাচ যুদ্ধৰ সময়ত (১৬৭২–১৬৭৮) ব্যৱসায়টোৱেও ক্ষতিগ্ৰস্ত হৈছিল যদিও বন্ধ নহ'ল।

গুছে গোল্ডেন কম্পাছ নামৰ প্লেণ্টিনৰ ঘৰটোত বাস কৰিছিল আৰু ঘৰটোত শিল্পকৰ্ম আৰু তেওঁলোকৰ স্থান নিৰ্বাচন কৰিছিল।
তাই কাপোৰ পিন্ধিছিল আৰু চুলিখিনি সেই সময়ৰ ষ্টাইলত আৰু ষ্টেচনৰ লগত খাপ খোৱাকৈ কইফ কৰা হৈছিল।

তথ্যসূত্ৰ

শ্ৰেণী:ব্যৱসায়ী
গ্ৰেটা থুনবাৰ্গ

গ্ৰেটা থুনবাৰ্গ (জন্ম ৩ জানুৱাৰী ২০০৩) এগৰাকী ছুইডেনৰ জলবায়ু কৰ্মী। ২০১৮ চনৰ আগষ্ট মাহত জলবায়ু আন্দোলনৰ বাবে স্কুল ধৰ্মঘটৰ সূচনা কৰে আৰু একে বছৰৰ ডিচেম্বৰৰ আৰম্ভণিতে ৰাষ্ট্ৰসংঘৰ জলবায়ু পৰিৱৰ্তন সন্মিলনত ভাষণ দি বিশ্বৰ নেতাসকলক তেওঁলোকৰ নিষ্ক্ৰিয়তাৰ বাবে ধিক্কাৰ দিয়ে।

উদ্ধৃতি

“আমি এই কাম কৰিছোঁ কাৰণ, আমাৰ সম্ভাব্য ফল যিয়েই নহওক কিয়, আমি চেষ্টা কৰি থাকিব লাগিব। কাৰণ আমি যি মুহূৰ্তত চেষ্টা বন্ধ কৰি দিওঁ, সেই মুহূৰ্তত আমি আমাৰ মানৱীয়তা হেৰুৱাই পেলাম।” — তেওঁ যোগদান কৰা মানৱীয় সাহায্য অভিযানৰ সম্পৰ্কত।
'আমি আন্তৰ্জাতিক জলসীমাত মানৱীয় সাহায্য কঢ়িয়াই অনা অসামৰিক জাহাজত পালতোলা ১২ জন শান্তিপূৰ্ণ স্বেচ্ছাসেৱক আছিলোঁ...আমি আইন ভংগ কৰা নাছিলোঁ। আমি একো ভুল কৰা নাছিলোঁ।”— আন্তঃৰাষ্ট্ৰীয় জলসীমাত তেওঁক বিতাড়িত/আটক কৰাৰ পিছত।
“আমি ইতিহাসৰ ভুল দিশত থিয় হৈ যুদ্ধাপৰাধক সমৰ্থন কৰা বা সংঘটিত কৰা লোকসকলক বৰ্ণনা কৰিবলৈ যিবোৰ শব্দ ব্যৱহাৰ কৰা হয়, সেই শব্দবোৰ এতিয়া নাই, সেই নিন্দাবোৰো এতিয়া নাই, কিন্তু আমি সেইবোৰ ব্যৱহাৰ কৰিম ...” — গাজা-সাহায্য ফ্লটিলাৰ সময়ত ৰাজনৈতিক নেতাসকলক সম্বোধন কৰি।
“মই ভাবোঁ পৃথিৱীখনক আৰু বহু যুৱতী, খঙাল মহিলাৰ প্ৰয়োজন, সঁচা কথা ক’বলৈ গ’লে বিশেষকৈ বৰ্তমান চলি থকা সকলো কথাতে।” — এজন ৰাজনৈতিক ব্যক্তিয়ে “ক্ৰোধিত” বুলি অভিহিত কৰাৰ পিছত মন্তব্য।
"যদি শিশুসকলক পদ্ধতিগতভাৱে অনাহাৰে ৰখাটো চাই, ইজৰাইলে ২০ লাখতকৈ অধিক লোকক পদ্ধতিগতভাৱে অনাহাৰে ৰখাটোৱেই আপোনাক আসনৰ পৰা উঠি আহিবলৈ প্ৰেৰণা দিবলৈ যথেষ্ট নহয়, তেন্তে ইয়াৰ বাবে আন কি হ'ব?
"যদি আপুনি বসবাসযোগ্য গ্ৰহৰ কথা চিন্তা কৰে তেন্তে মানুহৰ কথাও চিন্তা কৰা উচিত। ... আমি মানুহৰ দুখ-কষ্ট আৰু অত্যাচাৰক আওকাণ কৰি পৰিৱেশৰ প্ৰতি যত্ন লোৱাৰ অভিনয় কৰিব নোৱাৰোঁ।"
"অৱশ্যেই সেইটো ভাল কথা। পেলেষ্টাইনৰ কাৰ্য্য অধিক নীতিত আছে, কিন্তু এই প্ৰতীকী ইংগিতবোৰে প্ৰকৃত কাৰ্যৰ লগত নাথাকিলে ক’লৈকো নাযাব।”

উৎস

শ্ৰেণী:পৰিৱেশবিদ
মৃগশিৰা

মৃগশিৰা (দেৱনাগৰী: मृगशीर्ष) হৈছে হিন্দু জ্যোতিষ আৰু জ্যোতিষ বিজ্ঞানত ব্যৱহৃত চন্দ্ৰ ভৱনৰ ৫ম নক্ষত্ৰ ইয়াৰ অৱস্থান সূৰ্য্য সিদ্ধান্তত বৰ্ণনা কৰা হৈছে।

এই নক্ষত্ৰৰ প্ৰথম দুটা পদ বৃষভ ৰাশিৰ অংশ, যিটো হৈছে বৃষ ৰাশি। এই তৰাটোৰ পিছৰ দুই পদ মিথুন ৰাশিৰ অন্তৰ্গত, যি মিথুন ৰাশি (২৩°২০’ বৃষ ৰাশিৰপৰা ৬°৪০’ মিথুন ৰাশিৰ পৰা), λ, φ1, φ2 অৰিয়নত থকা তৰাৰ সৈতে মিল থকা দেখা যায়।

ব্যুৎপত্তিবিজ্ঞান

মৃগশিৰ (मृगशिर) শব্দটো দুটা সংস্কৃত শব্দৰ সংমিশ্ৰণ, মৃগ(मृग) অৰ্থাৎ হৰিণ আৰু শিৰ (शिर) অৰ্থাৎ মূৰ বা হুবহু মূৰৰ ওপৰ অংশ।

মৃগশিৰ (मृगशिर) আৰু মৃগশিৰ্ষ/মৃগশিৰ্ষ (शीर्ष) নামবোৰ কেতিয়াবা ব্যৱহাৰ কৰা হয়। ব্যাকৰণগতভাৱে মৃগশিৰ্ষৰ অৰ্থ হৈছে "মৃগশিৰৰ" বা "মৃগশিৰৰ সৈতে জড়িত"। এইদৰে মৃগশি তৰাটোৰ শুদ্ধ নাম, আনহাতে মৃৰ্গশিৰ্ষ (मार्गशीर्ष) হৈছে মৃগশিৰৰ সৈতে জড়িত মাহৰ নাম, অৰ্থাৎ যি মাহত চন্দ্ৰ ইচ্ছা মৃগশিৰ নক্ষত্ৰৰ সৈতে সংগতি ৰাখি থাকে। মালয়ালম ভাষাত ইয়াক মাকাইৰাম বুলি কোৱা হয়।

নামকৰণৰ নীতি

ব্যক্তিৰ নামকৰণৰ পৰম্পৰাগত হিন্দু নীতিমতে এই নক্ষত্ৰৰ সৈতে তলত দিয়া সংস্কৃত বৰ্ণসমূহ মিল খায়, আৰু প্ৰথম নামৰ আৰম্ভণিৰ বৰ্ণসমূহ হ'ব: ৱে, ৱো, ক আৰু কি।

মৃগশিৰা নক্ষত্ৰ বৃষভ ৰাশিত ২৩°২০'ৰ পিছৰপৰা মিথুন ৰাশিৰ ৬°৪০'লৈকে বিস্তৃত। এই তৰাটো মংগলৰদ্বাৰা শাসিত আৰু পৰিচালকি দেৱতা চন্দ্ৰ। তেওঁ অমৃত (অমৰত্বৰ অমৃত) ধৰি ৰাখিছে আৰু তেওঁৰ ঘোঁৰাৰদ্বাৰা টনা পৰ্বত ৰথ আছে।
তেওঁ মানৱ শৰীৰৰ তলত দিয়া অংশবোৰত প্ৰভাৱ বিস্তাৰ কৰে: মুখ, থুঁতৰি, গাল, কণ্ঠনলী, তালু, ডিঙি, কণ্ঠস্বৰ, বাহু, কান্ধ, থাইমাছ গ্ৰন্থি, ওপৰৰ হনু।

মৃগ শব্দই বনাঞ্চল, বাগিছা, অনুসন্ধান, বিচাৰি উলিওৱা, অৰণ্যত ঘূৰি ফুৰা আৰু চিকাৰী, পথ জ্বলাই দিবলৈ বিচৰা, পথ-প্ৰদৰ্শক আৰু গুৰুক প্ৰতিনিধিত্ব কৰে। মৃগশিৰ্ষ আংশিকভাৱে বৃষভত আৰু আংশিকভাৱে মিথুনত আছে। ইয়াত ধুনীয়া মুখ বিচাৰি ফুৰা, বিয়াত ছোৱালী এজনীক লগ ধৰা বা প্ৰস্তাৱ দিয়াৰ সম্ভাৱনা বহন কৰা হয়। এই নক্ষত্ৰত জন্ম লোৱা লোকৰ শৰীৰ সবল আৰু ৰং মধ্যমীয়া।

তথ্যসূত্ৰ

শ্ৰেণী:জ্যোতিষশাস্ত্ৰ
শ্ৰেণী:জ্যোতিৰ্বিজ্ঞান